भारतीय पाठक सर्वेक्षण के ताजा आंकड़े काफी चौंकाने वाले हैं। दरअसल, पिछले कुछ वर्षों से लगातार ऐसा अनुमान लगाया जा रहा था कि टेलीविजन के बाद आॅनलाइन मीडिया और अब सोशल मीडिया के बढ़ते प्रभाव की वजह से अखबारों की पाठक संख्या में तेजी से गिरावट आएगी, लेकिन इस सर्वेक्षण से साफ है कि भारत में अखबारों की बिक्री लगातार बढ़ रही है। 2014 में अखबार के पाठकों की संख्या करीब तीस करोड़ थी, जो अब बढ़ कर करीब इकतालीस करोड़ तक पहुंच गई है। यानी पिछले तीन सालों में ग्यारह करोड़ पाठक बढ़े हैं। यह साफ संकेत है कि लोगों के बीच आज भी छपी हुई खबर के प्रति लगाव और विश्वास बना हुआ है। तीन साल पहले ग्रामीण भारत में अखबारों के पाठक करीब चौदह करोड़ थे, जो अब करीब इक्कीस करोड़ हो गए हैं। इसी तरह शहरों में पाठकों की संख्या करीब पंद्रह करोड़ से बढ़ कर उन्नीस करोड़ हो गई है। जाहिर है कि शहरों की तुलना में गांवों में पाठकों की संख्या तेजी से बढ़ी है। इसे निस्संदेह बढ़ती साक्षरता, शैक्षिक स्तर और जागरूकता का असर कहा जा सकता है। इसमें दो राय नहीं कि आने वाले दिनों में गांवों और छोटे शहरों में पाठकों की संख्या में बढ़ोतरी जारी रह सकती है। इस सर्वेक्षण का एक और सबसे खास आकलन सामने आया है कि सर्वाधिक पाठकों के लिहाज से पहले दस स्थान पर कोई भी अंग्रेजी अखबार नहीं है और अगर पहले बीस अखबारों की सूची देखें तो भी केवल एक अंग्रेजी अखबार अपनी जगह सुनिश्चित कर पाया है। पहले चार स्थानों पर हिंदी के अखबार काबिज हैं। अंग्रेजी के सबसे बड़े पाठक संख्या वाले अखबार टाइम्स आॅफ इंडिया के पाठक डेढ़ करोड़ से भी कम हैं, जबकि तमिल, मराठी, मलयालम, तेलुगु के प्रमुख अखबारों के पाठकों की अलग-अलग संख्या करीब डेढ़ करोड़ से लेकर ढाई करोड़ के बीच है।